AOT ลบ 4% หลังขยายเวลาเยียวยา “โควิด” กดรายได้งวดปี 64-65 หดตัว
AOT ลบ 4% หลังขยายเวลาเยียวยา “โควิด” กดรายได้งวดปี 64-65 หดตัว
24 ก.ย. 2563

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 10.03 น. อยู่ที่ระดับ 56.75 บาท ลบ 2.25 บาท หรือ 3.81% สูงสุดที่ระดับ 57.25 บาท ต่ำสุดที่ระดับ 56.00 บาท ด้วยมูลค่าการซื้อขาย 371.14 ล้านบาท

บริษัท ท่าอากาศยานไทย จำกัด (มหาชน) หรือ AOT หรือ ทอท. แจ้งว่าที่ประชุมคณะกรรมการเมื่อวานนี้ (23 ก.ย.) อนุมัติขยายระยะเวลามาตรการช่วยเหลือผู้ประกอบการและสายการบิน ที่ได้รับผลกระทบจากสถานการณ์แพร่ระบาดของโรคโควิด-19 หลังปัจจุบันผู้ประกอบการและสายการบินยังคงได้รับผลกระทบ เนื่องจากไทยยังคงกำหนดมาตรการที่เป็นการจำกัดการเดินทางและการขนส่งทางอากาศ ประกอบกับอุตสาหกรรมที่เกี่ยวข้องกับการเดินอากาศทั้งทางตรงและทางอ้อม เช่น สายการบิน และผู้ประกอบการภายในท่าอากาศยาน ยังไม่สามารถฟื้นฟูธุรกิจได้อย่างเต็มรูปแบบ
สำหรับมาตรการขยายเวลาดังกล่าว ประกอบด้วย
1.1 กรณีผู้ประกอบการและสายการบินมีหนังสือขอยกเลิกการประกอบกิจการชั่วคราวหรือท่าอากาศยานของ ทอท. ปิดให้บริการชั่วคราว ทอท. จะขยายการยกเว้นการเรียกเก็บค่าเช่าพื้นที่ ค่าบริการ การใช้บริการในอาคาร และค่าผลประโยชน์ตอบแทนคงที่รายเดือน ให้กับผู้ประกอบการและสายการบิน จากเดิมสิ้นสุดการยกเว้นการเรียกเก็บฯ ณ วันที่ 31 ธันวาคม 2563 เป็นสิ้นสุด ณ วันที่ 31 มีนาคม 2565 หรือวันที่ผู้ประกอบการและสายการบินแจ้งขอกลับเข้ามาประกอบกิจการ แล้วแต่วันใดจะถึงก่อน
1.2 กรณีผู้ประกอบการและสายการบินที่ยังคงประกอบกิจการ ณ ท่าอากาศยานในความรับผิดชอบดำเนินงานของ ทอท.
1.2.1 ปรับลดค่าเช่าพื้นที่ในอัตราร้อยละ 50 ให้แก่ผู้เช่าทุกราย จากเดิมสิ้นสุดการปรับลดฯ ณ วันที่ 31 ธันวาคม 2563 เป็นสิ้นสุด ณ วันที่ 31 มีนาคม 2565
1.2.2 เรียกเก็บค่าบริการการใช้บริการในอาคาร โดยคิดในอัตราร้อยละของค่าเช่าพื้นที่ ที่ปรับลดลงร้อยละ 50
1.2.3 ให้ใช้อัตราค่าเช่าพื้นที่และค่าบริการการใช้บริการในอาคารตามบัญชีอัตราค่าภาระการใช้ท่าอากาศยาน ทรัพย์สิน บริการและความสะดวกต่างๆ ในกิจการของ ทอท. ฉบับปี 2559 สำหรับการคิดส่วนลดตามข้อ 1.2.1 และ 1.2.2
2.ขยายระยะเวลามาตรการช่วยเหลือสายการบินในการเรียกเก็บค่าธรรมเนียมตามกฎหมายว่าด้วยการเดินอากาศ
2.1 กรณีสายการบินขอหยุดให้บริการชั่วคราวหรือท่าอากาศยานที่อยู่ในความรับผิดชอบของ ทอท. ปิดให้บริการชั่วคราว ทอท. จะยกเว้นค่าบริการที่เก็บอากาศยาน (Parking Charges) จากเดิมสิ้นสุดการยกเว้นค่าบริการฯ ณ วันที่ 31 ธันวาคม 2563 เป็นสิ้นสุด ณ วันที่ 31 มีนาคม 2565 โดยมีเงื่อนไขว่า จะต้องได้รับอนุมัติการยกเว้นการเรียกเก็บอัตราดังกล่าวจากรมว.คมนาคม
2.2 ให้ส่วนลดค่าบริการในการขึ้นลงของอากาศยาน (Landing Charges) ในอัตราร้อยละ 50 และค่าบริการที่เก็บอากาศยาน (Parking Charges) สำหรับสายการบินที่ยังคงมีเส้นทางบิน ในอัตราร้อยละ 50 สำหรับทุกเส้นทางการบินทั้งในประเทศและระหว่างประเทศ จากเดิมสิ้นสุดการให้ส่วนลดฯ ณ วันที่ 31 ธันวาคม 2563 เป็นสิ้นสุด ณ วันที่ 31 มีนาคม 2565
2.3 กรณีเที่ยวบินเช่าเหมาลำ (Charter Flight) ให้มีสิทธิเข้าร่วมมาตรการช่วยเหลือดังกล่าว จากเดิมสิ้นสุดมาตรการ ณ วันที่ 31 ธันวาคม 2563 เป็นสิ้นสุด ณ วันที่ 31 มีนาคม 2565
ทั้งนี้ จากการที่ทอท.เคยคาดการณ์ว่ามาตรการให้ความช่วยเหลือผู้ประกอบการและสายการบิน ที่ได้รับผลกระทบจากโรคโควิด-19 จะทำให้ในปีงบประมาณ 2564 มีรายได้ลดลงจากปีงบประมาณ 2563 ในอัตราร้อยละ 42.21 และในปีงบประมาณ 2565 จะมีรายได้เพิ่มขึ้นจากปีงบประมาณ 2564 ในอัตราร้อยละ 188.13 นั้น เมื่อมีมาตรการให้ความช่วยเหลือผู้ประกอบการและสายการบินเพิ่มเติมตามข้อ 1 และข้อ 2 คาดว่าจะทำให้ ทอท. มีรายได้ในปีงบประมาณ 2564 ลดลงในอัตราร้อยละ 0.143 และในปีงบประมาณ 2565 มีรายได้ลดลง ในอัตราร้อยละ 0.010 จากที่ประมาณการไว้เดิม